Vier deur polisie doodgeskietFoto: SAPD Die polisie in Gauteng het vroeg Donderdagoggend vier onwettige mynwerkers tydens ŉ skietgeveg aan die Oos-Rand doodgeskiet. Kol. Lungelo Dlamini, woordvoerder van die polisie, het gesê polisiebeamptes en lede van die Ekurhuleni-metropolisie is vroegoggend na ŉ veld in die Boksburg-omgewing ontbied nadat hul inligting ontvang het oor springstof wat glo na die gebied vervoer sou word. “’n Skietgeveg het tussen die beamptes en die onwettige mynwerkers uitgebreek. Vier onwettige mynwerkers is doodgeskiet en 15 is in hegtenis geneem.” Volgens Dlamini sal die verdagtes van poging tot moord, die besit van onwettige vuurwapen en ammunisie aangekla word. Die verdagtes is glo almal van Lesotho en kan ook aangekla word in verband met die Immigrasiewet. Volgens Dlamini word geregtelike doodsondersoeke gedoen. ŉ Lid van die Ekurhuleni-metropolisie is tydens die skietgeveg in die gesig gewond en is in die hospitaal opgeneem vir behandeling. Foto: SAPD Russel Meiring, woordvoerder van ER24, het gesê die voorval het in ŉ veld langs Barry Maraisweg in Dawnpark plaasgevind. “Paramedici van ER24 en ander nooddienste het omstreeks 6:35 op die toneel aangekom en is in die veld ingelei waar die gewondes aangetref is.” Volgens Meiring is ŉ man met verskeie skietwonde aangetref en is op die toneel dood verklaar. “Paramedici is verder in die veld ingelei waar nog gewondes gevind is. Drie mans is ook met skietwonde aangetref en is op die toneel dood verklaar.” Meiring het gesê nog twee mans is ondersoek. “Een van die mans was in ŉ kritieke toestand terwyl die ander man net matige beserings opgedoen het.” Hulle is na ŉ nabygeleë hospitaal vervoer vir verdere mediese sorg. Foto: SAPD